钦定古今图书集成/明伦汇编/闺媛典/第365卷 > 《出妇赋》曹植
## 钦定古今图书集成/明伦汇编/闺媛典/第365卷 > 《出妇赋》曹植

以才薄之陋质，奉君子之清尘，承颜色以接意，恐疏
贱而不亲。悦新婚而忘妾，哀爱惠之中零，遂摧颓而
失望。退幽屏于下庭，痛一旦而见弃，心忉忉以悲惊，
衣入门之初服，背床室而出征，攀仆御而登车，左右
悲而失声，嗟冤结而无诉，乃愁苦以长穷。恨无愆而
见弃，悼君施之不终。